กำลังซื้อหาย ทำ RS กำไรหด
ดูไม่จืดเอาซะเลย..! เมื่อบริษัท อาร์เอส จำกัด (มหาชน) หรือ RS ประกาศงบปี 2562 ออกมากำไรสุทธิลดฮวบ 26.6% เหลือแค่ 363 ล้านบาท จากช่วงปีก่อนที่มีกำไรสุทธิ 516 ล้านบาท
24 ก.พ. 2563

สำนักข่าวรัชดา
ดูไม่จืดเอาซะเลย..! เมื่อบริษัท อาร์เอส จำกัด (มหาชน) หรือ RS ประกาศงบปี 2562 ออกมากำไรสุทธิลดฮวบ 26.6% เหลือแค่ 363 ล้านบาท จากช่วงปีก่อนที่มีกำไรสุทธิ 516 ล้านบาท
ขณะที่รายได้จากการขายและบริการก็ลดลง 5.6% มาอยู่ที่ 3,611 ล้านบาท จากช่วงปีก่อนที่มีรายได้จากการขายและบริการ 3,826 ล้านบาท
ถ้าเจาะดูไส้ในจะยิ่งตกใจ…เมื่อเห็นรายได้ธุรกิจพาณิชย์ ที่ประกอบด้วย รายได้จากการจำหน่ายผลิตภัณฑ์ภายใต้ตราสินค้าของ RS และสินค้าจากพันธมิตร ที่จำหน่ายผ่านช่อง 8 และสื่อในเครือ ซึ่งเฮียฮ้อ-สุรชัย เชษฐโชติศักดิ์ แม่ทัพใหญ่แห่ง RS หวังให้เป็นเรือธงลำใหม่ ที่จะนำพา RS หนีตายจากธุรกิจทีวีดิจิทัลและธุรกิจเพลง ลดลง 5.4% อยู่ที่ 2,012 ล้านบาท
เอ๊ะ…หรือเรือลำนี้ที่เคยออกสตาร์ตดันกำไร RS โตกระฉูด จะเริ่มแผ่วปลายซะแล้วนะ..!
ส่วนธุรกิจสื่อซึ่งเป็นธุรกิจดั้งเดิมอาการเข้าขั้นวิกฤติ รายได้ลดลงถึง 20.5% อยู่ที่ 1,069 ล้านบาท โอเค…ส่วนหนึ่งเกิดจากสภาวะการแข่งขันที่สูงขึ้น
แต่ถ้าไปดูในแง่เรตติ้ง ปรากฏว่า ปี 2562 เรตติ้งช่อง 8 รั้งอันดับ 8 มาอยู่ที่ 0.310 ลดลงจาก 0.530 ในปี 2561 ซึ่งครองอันดับ 5
ก็ไม่รู้ว่าเป็นเพราะเรตติ้งแป้กหรือเปล่า…ที่ทำให้เอเจนซี่ค่ายต่าง ๆ พากันเมิน…เม็ดเงินโฆษณาถึงไม่เข้าเป้า
ที่พอจะกู้หน้าได้เห็นจะเป็นธุรกิจเพลงและอื่น ๆ ที่มีรายได้ 525 ล้านบาท เพิ่มขึ้น 49.1% จาก 355 ล้านบาท ในปี 2561 เนื่องจากไตรมาส 3 และ 4 ปี 2562 มีการจัดสองคอนเสิร์ตใหญ่ “Raptor Evolution 25 ปี ไม่มี เกรงใจ” และ “D2B Infinity Concert 2019”
ขณะที่ต้นทุนค่าไลเซนส์และค่ามักซ์ ซึ่งเคยถูกตราหน้าว่า เป็นตัวฉุดรายได้และกำไรของธุรกิจสื่อทีวีดิจิทัล หายไป…
แต่ก็ไม่เพียงพอที่จะเข้ามาชดเชยรายได้จากธุรกิจพาณิชย์และธุรกิจสื่อ ที่หายไปได้…
ทำให้กำไรขั้นต้นอยู่ที่ 1,591 ล้านบาท ลดลง 1.9% จาก 1,621 ล้านบาท ในปี 2561 ด้านกำไรจากการดำเนินงาน ลดลง 13.3% มาอยู่ที่ 491.4 ล้านบาท และมีค่าใช้จ่ายในการขายและบริหาร 1,099 ล้านบาท เพิ่มขึ้น 4.3%
ตอกย้ำว่า กำลังซื้อหาย…กำไร RS หดจริง ๆ…
นี่แค่เผาหลอกปี 2562 ยังทำกำไร RS หล่นหายไปถึง 26.6% แล้วถ้าเผาจริงปี 2563 จะขนาดไหน..? คิดแล้วสยอง..!
นั่นทำให้การเดินไปสู่เป้าหมายรายได้ปี 2563 ที่ 5,200 ล้านบาท ที่เฮียฮ้อประกาศเมื่อต้นปีที่ผ่านมา คงยากขึ้น…
โดยเฉพาะเป้าหมายใหญ่ของ RS คือ อีก 2 ปีข้างหน้า หรือปี 2565 จะมีรายได้รวมแตะ 1 หมื่นล้านบาท สูงสุดเป็นประวัติการณ์นับตั้งแต่เปิดบริษัท คงเป็นเป้าหมายที่ท้าทายมาก ๆ…
ก็น่าจับตาว่า RS จะบรรลุสู่เป้าหมายได้หรือไม่..?
เฮียฮ้อจะพลิกเกมแก้วิกฤติกำลังซื้อหายครั้งนี้อย่างไร..?
ยังไงก็เอาใจช่วยนะคะเฮียฮ้อ…
…อิ อิ อิ…